CELEX: 62022CN0085
Language: sk
Date: 2022-02-08 00:00:00
Title: Vec C-85/22: Žaloba podaná 8. februára 2022 – Európska komisia/Bulharská republika

4.4.2022   
            
            
               SK
            
            
               Úradný vestník Európskej únie
            
            
               C 148/17
            
         
      Žaloba podaná 8. februára 2022 – Európska komisia/Bulharská republika
      (Vec C-85/22)
      (2022/C 148/24)
      Jazyk konania: bulharčina
      
         Účastníci konania
      
      
         Žalobkyňa: Európska komisia (v zastúpení: G. Koleva, C. Hermes, splnomocnení zástupcovia)
      
         Žalovaná: Bulharská republika
      
         Návrhy žalobkyne
      
      
                  1.
               
               
                  určiť, že Bulharská republika si nesplnila povinnosti, ktoré jej vyplývajú z článku 4 ods. 4 a článku 6 ods. 1 smernice 92/43/EHS o ochrane prirodzených biotopov a voľne žijúcich živočíchov a rastlín (smernice o ochrane prirodzených biotopov) (1), tým, že
                  
                              —
                           
                           
                              čo najskôr, najneskôr však do šiestich rokov neoznačila 194 z celkového počtu 229 lokalít, ktoré boli v rozhodnutiach 2009/93/ES, 2009/91/ES a 2009/92/ES z 12. decembra 2008 a v rozhodnutí 2013/23/ES zo 16. novembra 2012 schválené ako lokality európskeho významu, ako osobitné chránené územia,
                           
                        
                              —
                           
                           
                              systematicky a sústavne porušovala svoje povinnosti stanoviť pre tieto lokality špecifické podrobné ciele ochrany,
                           
                        
                              —
                           
                           
                              systematicky a sústavne porušovala svoje povinnosti stanoviť potrebné ochranné opatrenia, ktoré zodpovedajú ekologickým požiadavkám určitých typov prirodzených biotopov uvedených v prílohe I a druhov uvedených v prílohe II, vyskytujúcich sa v týchto lokalitách,
                           
                        
                              —
                           
                           
                              riadne neprebrala do vnútroštátneho právneho poriadku článok 6 ods. 1,
                           
                        
            
                  2.
               
               
                  zaviazať Bulharskú republiku na náhradu trov konania.
               
            
         Žalobné dôvody a hlavné tvrdenia
      
      Predmetom tejto veci je riadne neprebratie článku 6 ods. 1 do vnútroštátneho právneho poriadku a riadne neuplatňovanie článku 4 ods. 4 a článku 6 ods. 1 smernice o ochrane prirodzených biotopov.
      Článok 4 ods. 4 smernice o ochrane prirodzených biotopov okrem iného vyžaduje: Po schválení lokality európskeho významu v súlade s postupom uvedeným v odseku 2 označí príslušný členský štát čo najskôr túto lokalitu ako osobitné chránené územie, najneskôr však do šiestich rokov. Vo svojom rozsudku vo veci C-849/19, Komisia/Grécko (EU:C:2020:1047), Súdny dvor vysvetlil, že členské štáty sú takisto povinné stanoviť pre každé osobitné chránené územie konkrétne ciele ochrany. Podľa článku 6 ods. 1 smernice o ochrane prirodzených biotopov vytvoria členské štáty pre osobitne chránené územia potrebné ochranné opatrenia obsahujúce v prípade potreby príslušné plány riadenia, osobitne navrhnuté pre dané lokality alebo začlenené do ďalších plánov rozvoja, a primerané štatutárne, administratívne alebo zmluvné opatrenia, ktoré zodpovedajú ekologickým požiadavkám typov prirodzených biotopov uvedených v prílohe I a druhov uvedených v prílohe II, vyskytujúcich sa v týchto lokalitách.
      Podľa názoru Komisie Bulharská republika nesplnila svoje povinnosti, ktoré pre ňu z tohto ustanovenia vyplývajú: včasné označenie lokalít ako osobitne chránených území; stanovenie konkrétnych podrobných cieľov ochrany pre tieto lokality; stanovenie potrebných ochranných opatrení, a riadne prebratie článku 6 ods. 1 smernice o ochrane prirodzených biotopov do vnútroštátneho právneho poriadku.
      
         (1)  Ú. v. ES L 206, 1992, s. 7; Mim. vyd. 15/002, s. 102.